Siden 11. marts har Thisted Kommune haft lukket for besøgende på ældrecentre og ved botilbud over hele kommuen. Med regeringens vedtagelse af en hastelov er nu muligt at udstede et decideret forbud, men det har ikke været nødvendigt i Thisted i og med, at tilbuddene allerede er lukkede for besøg.
Alle besøg på ældrecentre og botilbud i Thisted Kommune er fortsat lukkede, indtil videre. Det er et forebyggende tiltag vi har gjort for at sikre, at coronavirusset ikke spreder sig blandt de ældre beboere, som er en udsatte gruppe, og blandt vores sundhedsfaglige personale.
- Vi er klar over, at er noget som griber voldsomt ind i både beboere og pårørendes hverdag, men det er et skridt vi har taget for at forhindre coronasmitten i at sprede sig, fortæller Anne Fink, sundheds- og ældrechef i Thisted Kommune. Hun fortsætter :
- Hvor der er muligt anbefaler vi at man enten ringer eller bruger de sociale medier til at holde sig i kontakt.
Lukningen af ældrecentre og botilbud varer som minimum 14 dage og bliver forlænget, hvis behovet er der.